**МОТИВИ ЗА ПРИЕМАНЕ НА ПРОЕКТОРЕШЕНИЕ**

1. **Областния съвет за развитие на област Добрич подкрепя Вариант 2 на обхват на регионите за планиране от Ниво 2 в Република България, в рамките на обществено обсъждане, инициирано на 28.01.2025 г. като най-ефективен за развитие на област Добрич. Становището на Областния съвет за развитие на област Добрич да се представи в Министерство на регионалното развитие и благоустройството от Областна администрация Добрич, в рамките на обявения краен срок на общественото обсъждане - 28.02.2025 г.**

На основание чл.55, ал.1, във връзка с чл.50, т.3 от Правилника за прилагане на Закона за регионалното развитие, Областния съвет за развитие на област Добрич проведе процедура за неприсъствено взимане на решение за представяне на единно становище за подкрепа на вариант на обхват на регионите за планиране от Ниво 2 в Република България, който е най-ефективен за развитие на област Добрич, в рамките на обществено обсъждане, инициирано на 28.01.2025 г. от Министерство на регионалното развитие и благоустройството.

С писмо изх.№ ОКД-01-05-1/19.02.2025 г., областния управител на област Добрич изисква от членовете на Областния съвет за развитие на област Добрич да представят своите аргументирани становища за това кой от представените три варианта подкрепят, който е най-ефективен за развитието на област Добрич. В определения срок до 25.02.2025 г. постъпиха 4 броя становища от членовете на Областния съвет за развитие на област Добрич, както следва:

1.Мариян Жечев – Кмет на община Шабла – писмо изх.№К-347-1/24.02.2025

2.Левент Салим – общински съветник към Общински съвет Крушари – вх.№ ОКД-01-05-1 #2/ 24.2.2025 г.

3.Елена Балтаджиева – Кмет на община Каварна – изх.№ РД-06-58(1)/24.02.2025 г. – вх.№ ОКД-01-05-1 #3/ 25.2.2025 г.

4. Галина Митева – Председател на УС на КРИБ-Добрич – вх. № ОКД-01-05-1 #4/ 25.2.2025 г.

Вариант 2 на обхват на регионите за планиране от Ниво 2 в Република България получи 3 броя аргументирани становища и 1 брой аргументирано становище за подкрепа на Вариант 3 от членове на Областния съвет за развитие на област Добрич.

Аргументите за подкрепа на Вариант 2, в който област Добрич попада в рамките на територията на Северен регион от NUTS 2 са следните:

* Географското разположение на областите в Северна и съответно в Южна България и прилаганата до сега регионална политика доведе до сериозни дисбаланси, особено в инфраструктурното и икономическото развитие. Като приоритет беше даден на областите, разположени в Южна България. По тази причина приобщаването на област Добрич към Източен район (варианти 1 и 3) с включени в него области от Южна България ще минимизира статистическите дисбаланси, но ще затвърди положението на област Добрич като периферна област, както в инфраструктурно, така и в икономическо отношение и в средносрочен аспект ще задълбочи обезлюдяването на територията и нейното изоставане.
* Профилът на област Добрич само до известна степен се вписва в приоритети като морска индустрия и туризъм, предложени в обосновката на предложения вариант 1. От край време в областта доминира наличието на фирми, които участват в осигуряването на продоволствения баланс на България и в обслужването на аграрния сектор, като в този смисъл поставянето на акценти в регионалната политика като морска индустрия и туризъм ще отдалечи наличните микро, малки и средни предприятия (големи почти няма) от необходимостта за насърчаване на тяхното развитие и устойчивост.
* Климатичните промени също влияят върху формирането на нуждите на териториите и респективно върху политиките за адаптиране към изменението на климата. В този смисъл проявлението на промените в климата е различно в Северна и Южна България, което формира и различни нужди, обект на формирането на политики, което е допълнителен аргумент новите райони да отчетат и тези особености.
* Във вариант 2 са включени относително равнопоставени в своето развитие области като Добрич, Силистра, Шумен, Разград, Търговище, Велико Търново, Габрово, което ще гарантира равен достъп на общините до финансиране по линия на регионалната политика, което не е така във варианти 1 и 3, в които разделението по линия на доминиращи в развитието си области е очевидно.
* Областите от Североизточен район ще се консолидират с областите от Северен централен район. Това е стабилно окрупняване на областите от двата региона в един нов Северен регион. Старите райони Югоизточен и Южен централен район за планиране ще запазят своя обхват. Това е сравнително най-лесното прегрупиране на новите райони с минимални усилия, от гледна точка на проследимост на показателите за развитие, изготвяне на стратегически документи. Вариант 2 осигурява по-лесно адаптиране на текущите политики, заложени в действащите стратегически документи.
* В сравнение с Вариант 3, където от Североизточния регион се отделя област Търговище и се добавя област Бургас, при Вариант 2 има истинско устойчиво окрупняване на всички области от Североизточен район с областите от Северен централен район.
* Всички области в неговия състав са сходни с това, че са с доста добре развит отрасъл „Селско стопанство“. Той е характерен с това, че произвежда продукт, който се изнася в други страни, с което икономиката на България е силна и е пряко свързан с развитието на отрасъл „Индустрия“ (Преработваща промишленост) и отрасъл „Услуги“ (Туризъм, търговия и транспорт). Това окрупняване ще окаже положително въздействие върху развитието на Селското стопанство на страната и развитие на селските райони, както и преработващата промишленост, туризъма, търговията и транспорта. По този начин ще се насърчат силните страни на икономиката да станат още по-развити.
* От една страна областите Добрич и Варна като морски области са свързани с развитие на приоритет икономика свързана с морето, а от друга страна области Силистра, Русе и Велико Търново като дунавски области имат сходство помежду си. Като цяло това обединяване ще окаже благоприятно въздействие за развитие на морския туризъм и туризма по поречието на река Дунав. Това от своя страна ще доведе до комбиниране и развитие на другите форми на туризъм – свързани с природата в страната.
* В сравнение с Вариант 1 и 3, където основен приоритет развитие на икономика свързана с морето, във Вариант 2 ще се развива не само приоритет развитие на икономика свързана с морето, а ще се даде и приоритет за развитие на райони, намиращи се във вътрешността на страната.
* Окрупняване на областите в Северен район ще акцентират върху развитие на приоритетни инфраструктурни проекти, някои от които са:
  + Доизграждане на АМ „Хемус“
  + Изграждане на АМ Русе-Велико Търново
  + Доизграждане на АМ „Черно море“
  + Изграждане на скоростен път „Дуранкулак-Шабла-Каварна-Балчик-Варна“
  + Изграждане на скоростен път ІІ-29 „Варна-Добрич” и бъдещото му продължаване с път ІІ-71 „Добрич – Силистра“
  + Изграждане на скоростен път I-2 „Русе – Шумен“,
  + Изграждане на скоростен път „Силистра – Шумен – Карнобат – Ямбол – ГКПП Лесово“.
* Включването на представители на горепосочените области в общ РСР, ще допринесе за извеждането на сходни приоритети, които ще бъдат по-добре аргументирани в стратегията за развитие на региона. Подобен тип райониране има за цел и да стимулира икономическото развитие чрез по-целенасочена стратегия за развитие на области със сходни характеристики в Северния регион. Тези промени и евентуалното участие с проекти на регионално ниво биха могли да осигурят по-добри условия за използване на европейски фондове, подкрепа чрез държавния бюджет и стимулиране на инвестициите. Такива могат да бъдат изброени например:
  + Черноморски туризъм, туризъм по поречието на р.Дунав и разнообразяване на регионалния туристически продукт чрез активно устойчиво включване на природното и културното богатство
  + Устойчиво селско стопанство и активизиране на селските райони
  + Подкрепа за икономика, свързана с Черно море и р. Дунав
  + Изграждане на интермодални терминали Варна и Русе
  + Въздушен транспорт – летища Варна, летище Балчик, летище Русе
  + Морски транспорт – пристанище Варна, пристанище Балчик, пристанище Русе, пристанище Силистра
  + Железопътен пътнически транспорт по линия Варна – Добрич – Кардам – Меджидия – Констанца и бъдеща връзка с Истанбул и Александруполис.
  + създаването на нова индустриална и логистична зона в град Шумен, част от проект „Индустриален Парк Шумен“ АД;
  + реализирането на проект „Нов логистичен коридор на България: Азия – Варна – Шумен – Разград – Русе – Централна и източна Европа“ – EU Gateway;
  + изграждането на Индустриален Парк Добрич (с логистична зона, високотехнологичен инкубатор, интермодален терминал, митница, силози и зърнен терминал, индустриален парк, изграждане на модерно международно летище в близост до индустриалния парк). Проектът е планиран да се осъществи на част от терена на бившето военно летище Добрич;
  + Трансгранично сътрудничество с Р. Румъния
* Стимулиране на икономическото развитие – Северният регион включва ключови икономически центрове като Варна, Русе и Велико Търново, които ще подпомогнат развитието на останалите общини в областта на индустрията, туризма и транспортната свързаност.
* По-справедливо разпределение на европейските средства – Отделянето на София като отделен регион ще осигури по-добър достъп до финансиране за Северния регион, който в момента е значително по-слабо развит в сравнение с южните части на страната.
* Подобряване на инфраструктурата и транспортната свързаност – Новото райониране ще даде възможност за целенасочени инвестиции в пътна инфраструктура, пристанища и транспортни връзки, което ще подобри мобилността на работната сила и достъпа до пазарите.
* Ограничаване на икономическата изолация на региона – Северният регион се отличава със забавено икономическо развитие и по-ниска инвестиционна активност. Чрез Вариант 2 ще създадат условия за по-добро планиране на политики, насочени към икономическо преструктуриране и модернизация.
* Демографска устойчивост – Прогнозите сочат, че Северният регион ще запази над 800 000 души население до 2090 г., което осигурява дългосрочна стабилност и предпоставки за устойчиво развитие и възпрепятстване на обезлюдяването.